KOMISSION TÄYTÄNTÖÖNPANOPÄÄTÖS,

annettu 19 päivänä lokakuuta 2016,

Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaisemisesta Euroopan unionin virallisessa lehdessä erään viinialan nimityksen osalta

(Terrasses du Larzac (SAN))

(2016/C 386/07)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 97 artiklan 3 kohdan,

sekä katsoo seuraavaa:

Ranska on hakenut nimityksen ”Terrasses du Larzac” suojelua alkuperänimitysten ja maantieteellisten merkintöjen suojaamista viinialalla koskevien asetuksen (EU) N:o 1308/2013 säännösten mukaisesti. Komissio on tutkinut Ranskan hakemuksen mainitun asetuksen 97 artiklan 2 kohdan mukaisesti.

Asetuksen (EU) N:o 1308/2013 93–96 artiklassa, 97 artiklan 1 kohdassa ja 100–102 artiklassa vahvistettuja edellytyksiä on noudatettu.

ON PÄÄTTÄNYT SEURAAVAA:

Ainoa artikla

Tämän päätöksen liitteessä esitetään nimityksen ”Terrasses du Larzac” (SAN) asetuksen (EU) N:o 1308/2013 94 artiklan 1 kohdan d alakohdassa tarkoitettu yhtenäinen asiakirja sekä tuote-eritelmän julkaisutiedot.

Asetuksen (EU) N:o 1308/2013 98 artiklan mukaisesti tämän päätöksen julkaiseminen antaa oikeuden vastustaa tämän artiklan ensimmäisessä kohdassa täsmennetyn nimityksen suojaamista kahden kuukauden kuluessa päätöksen julkaisupäivästä.

(1) EUVL L 347, 20.12.2013, s. 671.

LIITE

YHTENÄINEN ASIAKIRJA

1. Rekisteröitävä nimi / Rekisteröitävät nimet

Terrasses du Larzac

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Kyseiset viinit ovat kuivia, hiilihapottomia punaviinejä, joiden väri vaihtelee purppurasta granaatinpunaiseen, vivahtaen joskus mustaan. Viinit ovat valmiita pidettäviksi kaupan pullottamattomina tai pullotettuina, ja käymiskelpoisen sokerin pitoisuus on niissä enintään 3 g/l. Tuoksu on hienostunut ja monimuotoinen: vallitsevina aromeina ovat punaiset marjat (kirsikka, vadelma…), mustat marjat (karhunvatukka, mustaherukka) ja mausteet (pippuri, neilikka…), ja niitä täydentävät lakritsi, musta oliivi ja orvokki sekä paahteiset aromit ja varpujen aromit (kataja, timjami, laakerinlehti…). Viinissä voi myös olla nahan, heinän ja tupakan vivahteita. Suussa viinit tuntuvat täyteläisiltä ja niissä on hyvä tanniininen rakenne, suutuntuman ollessa kuitenkin hienostunut. Kypsien hedelmien ja mausteiden vivahteet erottuvat.

Yleiset analyyttiset ominaisuudet

Kokonaisalkoholipitoisuus enintään (til-%) Kokonaisalkoholipitoisuus vähintään (til-%) 12 Vähimmäishappopitoisuus milliekvivalentteina litrassa Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Olennaiset viininvalmistusmenetelmät

Menetelmä

Korjattujen rypäleiden kaikenlainen lämpökäsittely yli 40 °C:ssa on kiellettyä.

Puupaloja ei saa käyttää.

Edellä mainittujen säännösten lisäksi viinien on viininvalmistusmenetelmien osalta täytettävä kaikki unionin tasolla ja Ranskan maatalous- ja merikalastuslaissa säädetyt velvoitteet.

Viiniköynnöksen kasvatustapa

— Viiniköynnösten istutustiheys on vähintään 4 400 köynnöstä hehtaarilla.

— Viiniköynnösten välinen etäisyys voi olla enintään 2,25 metriä.

— Kullakin köynnöksellä voi olla enintään 2,25 m2 maa-alaa. Tämä ala on saatu kertomalla rivien väliset etäisyydet rivillä olevien köynnösten välisellä etäisyydellä.

— Keinokastelu on sallittua.

b. Enimmäistuotokset

45 hehtolitraa/ha

6. Rajattu alue

Viinirypäleet on korjattava ja viiniytettävä sekä viini valmistettava ja kypsytettävä seuraavien Hérault’n departementissa sijaitsevien kuntien alueella: Aniane, Arboras, Argelliers, Le Bosc, Brissac, Causse-de-la-Selle, Ceyras, Gignac, Jonquières, Lagamas, Lauroux, Mérifons, Montoulieu, Montpeyroux, Moulès-et-Baucels, Murles, Octon, Pégairolles-de-Buègues, Pégairolles-de-l’Escalette, Poujols, Puéchabon, Saint-André-de-Buègues, Saint-André-de-Sangonis, Saint-Félix-de-Lodez, Saint-Guiraud, Saint-Jean-de-Buèges, Saint-Jean-de-Fos, Saint-Jean-de-la-Blaquière, Saint-Privat, Saint-Saturnin-de-Lucian, Soubès ja Usclas-du-Bosc.

Rajatun alueen koko on 61 713 hehtaaria.

7. Pääasialliset viininvalmistuksessa käytettävät rypälelajikkeet

Grenache N

Carignan N

Mourvèdre N

Syrah N

8. Yhteyden/yhteyksien kuvaus

Maantieteellinen alue kattaa 32 kuntaa Hérault’n departementissa. Sitä rajaavat

— pohjoisessa kalkkikivijyrkänteet, jotka reunustavat Larzacin ylätasankoa (joka sijaitsee 700–800 metrin korkeudessa),

— etelässä Lergue- ja Héraultjokien yhtymäkohta, maiseman avautuessa Hérault’n avarassa laaksossa merta kohti.

Larzacin ylätasanko suojaa köynnöksiä pohjoisen tuulilta. Vuotuinen keskimääräinen sademäärä on 800–900 millimetriä. Lämpötilaolot ovat viileämmät kuin muualla Languedocin viininviljelyalueella. Lämpötilan vaihtelu päivän ja yön välillä on kesäkuukausina huomattava ja vaikuttaa rypäleiden fenoliseen kypsyyteen. Maaperä on tällä alueella vähäravinteista, vettä hyvin läpäisevää ja hyvin kivistä. Vesivaroja on vähän, ja ne sijaitsevat syvällä.

Viiniköynnöksiä on ollut nimityksen ”Terrasses du Larzac” alkuperäalueella jo Rooman valtakunnan aikaan. Viininviljely lähti kuitenkin varsinaiseen kasvuun vasta keskiajalla ja uudelleen 1700-luvulla kaupankäynnin kehittyessä. Vaikka nimityksen ”Terrasses du Larzac” historia nivoutui tämän jälkeen osaksi Languedocin viininviljelykulttuuria, on todettava, että tuottavuuteen perustava malli soveltui huonosti tälle alueelle, jonka vähäravinteinen maaperä ja melko korkea sijainti rajoittavat tuotosta luontaisesti. Terrasses du Larzac -viinit tuotetaan yhdeksästä perinteisestä languedocilaisesta viiniköynnöslajikkeesta. Viininviljelijät hyödynsivät tätä monimuotoisuutta, koska he tunsivat maa-alat hyvin ja valitsivat niistä viljelyyn parhaiten soveltuvat sekä käyttivät viinisekoituksissaan vähintään kolmea viiniköynnöslajiketta, jotta jokaisen viinivuoden viineissä näkyi viinien ominaislaatu.

Terrasses du Larzac -viinien laatu ja erityisominaisuudet tunnetaan jo 1950-luvun lopulta lähtien, kun nämä viinit luokiteltiin alkuperänimitykseen Vin Délimité de Qualité Supérieure (Ensiluokkaista laatua olevat viinit rajatuilta alueilta) ”Coteaux du Languedoc”.

Tietoisina luonnonympäristönsä laadusta ja erityisyydestä Terrasses du Larzac -tuottajat ovat jo lähes 20 vuoden ajan pyrkineet saamaan tunnustusta viinitarhojensa erityislaadulle. Tärkeä virstanpylväs saavutettiin viinivuodesta 2004 alkaen, kun tunnustettiin täydentävä maantieteellinen nimitys ”Terrasses du Larzac” osana tarkistettua alkuperänimitystä ”Coteaux du Languedoc”.

Korkeuden välimerelliselle ilmastolle antamat vivahteet ja etäisyys merestä vaikuttavat paljon viinien ominaispiirteisiin. Kuumien päivien ja kylmien öiden vaihtelu rypäleiden kypsyessä edistää aromien, erityisesti mausteiden ja punaisten marjojen vivahteiden, syntymistä. Koska lämpötilat ovat alhaisemmat kuin rannikolla, sato korjataan myöhemmin, mutta viinien hienous ja raikkaus säilyvät. Runsaan valon ja leudon ilmaston ansiosta rypäleet pääsevät täyteen oikeuteensa. Tämän ansiosta näiden punaviinien – joiden väri vaihtelee purppurasta granaatinpunaiseen, vivahtaen joskus mustaan – tuoksu on hienostunut ja monimuotoinen. Vallitsevia aromeita, joita ovat punaiset ja mustat marjat ja mausteet, täydentävät harmonisesti lakritsi, musta oliivi, orvokki sekä paahteiset aromit ja varpujen aromit. Mukana voi olla myös nahan, heinän tai tupakan ja jopa tryffelin vivahteita. Suussa viinit tuntuvat täyteläisilta ja niissä on hyvä tanniininen rakenne. Rehevyys ja raikkaus ovat hyvässä tasapainossa. Kypsien hedelmien ja mausteiden vivahteet erottuvat.

Nämä viinit paranevat ajan mittaan, ja jotkin niistä ovat parhaimmillaan 15 vuoden, jopa 20 vuoden, ikäisinä ja vanhempinakin.

Lyhyesti sanottuna viineille on ominaista tasapainoisuus, miellyttävä monimuotoisuus ja paraneminen ajan mittaan sekä kaikenkaikkinen hienostuneisuus.

Rikkaan viininviljelykulttuurin ansiosta alueen luonnonympäristö on sukupolvien mittaan opittu tuntemaan hyvin. Tämän tietämyksen ansiosta eri viiniköynnöslajikkeet on pystytty sovittamaan maaperään ja tiettyyn paikkaan. Viinit ovatkin sekoiteviinejä (vähintään kolme lajiketta), jotka on viiniytetty perinteisesti. Maserointi kestää usein yli 15 päivää, jopa 30 päivää. Viinejä on rakenteensa vuoksi käymisen jälkeen kypsytettävä kauan, jotta aromien kirjosta muodostuu moninainen mutta myös tanniinien kypsyttämiseksi.

Näiden viinien yhtenäisyys johtuu tuottajien onnistuneesta kehitystyöstä niin viinitarhassa kuin viinikellarissa ja lisäksi tuottajien yhteisistä pyrkimyksistä, joiden ansiosta he ovat voineet yhdessä määrittää selkeästi Terrasses du Larzac -viinien profiilin ja ominaispiirteet.

Päätelmänä voidaan todeta, että erityinen maantieteellinen sijainti eli tasapaino lämpimän välimerellisen ilmaston ja Larzacin viileän ylätasangon välillä, vaikuttaa tarkistetun alkuperänimityksen ”Terrasses du Larzac” ominaislaatuun, tuottajien taitotiedon avustuksella.

9. Olennaiset lisäedellytykset

Välittömässä läheisyydessä sijaitseva alue

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitsevana alueena on La Vacquerie-et-Saint-Martin-de-Castries’n kunta (Hérault’n departementti) viiniyttämistä, valmistusta ja kypsytystä koskevan poikkeuksen mukaisesti.

Suurempi maantieteellinen yksikkö

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Tarkistetun alkuperänimityksen saaneiden viinien etiketissä voidaan mainita laajempi maantieteellinen alue ”Languedoc”.

Tämä laajempi maantieteellinen alue voidaan kirjoittaa kirjaimin, jotka ovat korkeudeltaan ja leveydeltään enintään puolet niistä kirjaimista, joilla tarkistettu alkuperänimitys kirjoitetaan.

Pienempi maantieteellinen yksikkö

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Kaikki vapaaehtoiset merkinnät, joiden käyttöä jäsenvaltio unionin lainsäädännön perusteella voi säännellä, on kirjoitettava kirjaimin, jotka ovat korkeudeltaan ja leveydeltään enintään puolet niistä kirjaimista, joilla tarkistettu alkuperänimitys kirjoitetaan.

Eritelmän julkaisutiedot

https://info.agriculture.gouv.fr/gedei/site/bo-agri/document_administratif-28398d7f-8879-48ac-a46c-16573436bdbd